पराशरस्मृतिः/पञ्चमोध्यायः
<table>		
		
<td><p>		
	वृकश्वानसृगालाद्यैर्दष्टो यस्तु द्विजोत्तमः   ।स्नात्वा जपेत्स गायत्रीं पवित्रां वेदमातरं    ।। ५.१  ।।	</p>
<td><p>		
	गवां शृङ्गोदकैः स्नानं महानद्योस्तु संगमे   ।समुद्रदर्शनाद्वापि शुना दष्टः शुचिर्भवेत् ।। ५.२  ।।	</p>
<td><p>		
	वेदविद्याव्रतस्नातः शुना दष्टो द्विजो यदि   ।स हिरण्योदकैः स्नात्वा घृतं प्राश्य विशुध्यति    ।। ५.३  ।।	</p>
<td><p>		
	सव्रतस्तु शुना दष्टो यस्त्रिरात्रं उपावसेत् ।घृतं कुशोदकं पीत्वा व्रतशेषं समापयेत् ।। ५.४  ।।	</p>
<td><p>		
	अव्रतः सव्रतो वापि शुना दष्टो भवेद्द्विजः   ।प्रणिपत्य भवेत्पूतो विप्रैश्चक्षुर्निरीक्षितः   ।। ५.५  ।।	</p>
<td><p>		
	शुना घ्रातावलीढस्य नखैर्विलिखितस्य च   ।अद्भिः प्रक्षालनं प्रोक्तं अग्निना चोपचूलनम्  ।। ५.६  ।।	</p>
<td><p>		
	शुना तु ब्राह्मणी दष्टा जम्बुकेन वृकेण वा   ।उदितं ग्रहनक्षत्रं दृष्ट्वा सद्यः शुचिर्भवेत् ।। ५.७  ।।	</p>
<td><p>		
	कृष्णपक्षे यदा सोमो न दृश्येत कदाचन   ।यां दिशं व्रजते सोमस्तां दिशं वावलोकयेत् ।। ५.८  ।।	</p>
<td><p>		
	असद्ब्राह्मणके ग्रामे शुना दष्टो द्विजोत्तमः   ।वृषं प्रदक्षिणीकृत्य सद्यः स्नात्वा शुचिर्भवेत् ।। ५.९  ।।	</p>
<td><p>		
	चण्डालेन श्वपाकेन गोभिर्विप्रैर्हतो यदि   ।आहिताग्निर्मृतो विप्रो विषेणात्महतो यदि   ।। ५.१०  ।।	</p>
<td><p>		
	दहेत्तं ब्राह्मणं विप्रो लोकाग्नौ मन्त्रवर्जितम्  ।स्पृष्ट्वा वोढ्वा च दग्ध्वा च सपिण्डेषु च सर्वथा   ।। ५.११  ।।	</p>
<td><p>		
	प्राजापत्यं चरेत्पश्चाद्विप्राणां अनुशासनात् ।दग्धास्थीनि पुनर्गृह्य क्षीरैः प्रक्षालयेद्द्विजः    ।। ५.१२  ।।	</p>
<td><p>		
	पुनर्दहेत्स्वाग्निना तु स्वतन्त्रेण पृथक्पृथक्  ।आहिताग्निर्द्विजः कश्चित्प्रवसन्कालचोदितः    ।। ५.१३  ।।	</p>
<td><p>		
	देहनाशं अनुप्राप्तस्तस्याग्निर्वसते गृहे   ।प्रेताग्निहोत्रसंस्कारः श्रूयतां ऋषिपुङ्गवाः   ।। ५.१४  ।।	</p>
<td><p>		
	कृष्णाजिनं समास्तीर्य कुशैस्तु पुरुषाकृतिम्  ।षट्शतानि शतं चैव पलाशानां च वृन्ततः   ।। ५.१५  ।।	</p>
<td><p>		
	चत्वारिंशच्छिरे दद्याच्छतं कण्ठे तु विन्यसेत् ।बाहुभ्यां शतकं दद्यादङ्गुलीषु दशैव तु    ।। ५.१६  ।।	</p>
<td><p>		
	शतं तु जघने दद्याद्द्विशतं तूदरे तथा   ।दद्यादष्टौ वृषणयोः पञ्च मेध्रे तु विन्यसेत् ।। ५.१७  ।।	</p>
<td><p>		
	एकविंशतिं ऊरुभ्यां द्विशतं जानुजङ्घयोः   ।पादाङ्गुलीषु षड्दद्याद्यज्ञपात्रं ततो न्यसेत् ।। ५.१८  ।।	</p>
<td><p>		
	शम्यं शिश्ने विनिःक्षिप्य अरणीं मुष्कयोरपि   ।जुहूं च दक्षिणे हस्ते वामे तूपभृतं न्यसेत् ।। ५.१९  ।।	</p>
<td><p>		
	कर्णे चोलूखलं दद्यात्पृष्ठे च मुसलं न्यसेत् ।उरसि क्षिप्य दृषदं तण्डुलाज्यतिलान्मुखे   ।। ५.२०  ।।	</p>
<td><p>		
	श्रोत्रे च प्रोक्षणीं दद्यादाज्यस्थलीं तु चक्षुषोः   ।कर्णे नेत्रे मुखे घ्राणे हिरण्यशकलं न्यसेत् ।। ५.२१  ।।	</p>
<td><p>		
	अग्निहोत्रोपकरणं अशेषं तत्र निक्षिपेत् ।असौ स्वर्गाय लोकाय स्वाहेत्येकाहुतिं सकृत्   ।। ५.२२  ।।	</p>
<td><p>		
	दद्यात्पुत्रोऽथवा भ्राताप्यन्यो वापि च बान्धवः   ।यथा दहनसंस्कारस्तथा कार्यं विचक्षणैः   ।। ५.२३  ।।	</p>
<td><p>		
	ईदृशं तु विधिं कुर्याद्ब्रह्मलोकगतिः स्मृता   ।दहन्ति ये द्विजास्तं तु ते यान्ति परमां गतिं    ।। ५.२४  ।।	</p>
<td><p>		
	अन्यथा कुर्वते कर्म त्वात्मबुद्ध्या प्रचोदिताः   ।भवन्त्यल्पायुषस्ते वै पतन्ति नरकेऽशुचौ   ।। ५.२५  ।।	</p>
</table>